26-jarige veg om haar lewe ná skieteryArgieffoto (Foto: Hansie Linde) ŉ 26-jarige vrou veg steeds om haar lewe ná sy en haar kêrel Woensdagaand in hul huis in Wesselton in Ermelo oorval is. Brig. Selvy Mohlala, woordvoerder van die polisie in Mpumalanga, sê die paartjie het in hul bed lê en slaap toe twee verdagtes hul deur oopgebreek en op hulle gevuur het. Die paartjie woon in Emadamini. “Albei slagoffers is na ŉ hospitaal geneem. Die 23-jarige man is reeds ontslaan, maar die vrou is steeds in ŉ bedenklike toestand.” Die man is twee keer getref en die vrou het verskeie skietwonde opgedoen. “Die motief vir die aanval is nog nie bekend nie. Niks is uit die huis gesteel nie. Die polisie ondersoek twee sake van poging tot moord en die moontlikheid dat nog klagtes bygevoeg kan word, word nie uitgesluit nie.” Lt.genl. Semakaleng Manamela, provinsiale polisiekommissaris, het die aanval veroordeel. “Die veiligste plek moet agter mens se eie huisdeur wees. Dit is ontstellend as mense aangeval word waar hulle veronderstel is om veilig te wees.”